ATKV Tienertoneel – Ligbron
Die doel van die ATKV-Tienertoneel is om ‘n liefde vir Afrikaanse toneelspel en -kyk by hoërskoolleerders te kweek sodat hulle eie kreatiwiteit en talente daardeur kan ontgin en ontwikkel.
Met ATKV-Tienertoneel word elke regisseur aangemoedig om die leerders soveel geleenthede as moontlik te gee om by al die aspekte van die projek betrokke te raak, met ander woorde by die regie, kostuums, dekor, grimering, beligting, klank, verhoogbestuur, choreografie, ensovoorts.
Ligbron is sedert 2013 aktief betrokke by die ATKV-Tienertoneel. Al die grade en geslagte is welkom om deel te neem en daar word aan die begin van die jaar oudisies gehou vir die betrokke jaar se toneel. Leerders wat ‘n teks wil skryf om op te voer is ook baie welkom.
Oefening begin vanaf die eerste kwartaal tot so in die middel van Augustus wanneer die ATKV-Tienertoneelkompetisie plaasvind. Oefening vind gewoonlik op Woensdae middae plaas sowel as in die aande nader aan die optrede. Die groepe tree voor die skool op en dan ook hulle kompetisie optrede. Die top tien groepe in die land gaan deur na Aardklop Nasionale Kunstefees wat in Oktober gehou word om daar op te tree.
Vir enige verdere inligting kontak mnr. Gustav Pohl: 082 925 2020